UEFA Liga prvaka 1992/1993.
UEFA Liga prvaka 1992/1993. je bilo 38. izdanje elitnog evropskog nogometnog klupskog takmičenja, a prvo otkako se UEFA Liga prvaka igra po novom modelu. Takmičenje u Ligi prvaka je bilo podijeljeno u tri faze: kvalifikacije koje su se sastojale iz preliminarnog kruga u kojim je učestvovalo osam ekipa, te prvi i drugi krug u kojem se pobjednik odlučivao sistemom eliminacije u kojem se ekipa sa boljim sveukupnim rezultatom kvalificirala u naredni krug. Nakon kvalifikacija pristupilo se igranju grupne faze takmičenja u kojem je nastupilo osam ekipa podijeljenih u dvije grupe. Pobjednici svake grupe su igrali finale prve sezone Lige prvaka. Nakon raspada Sovjetskog saveza i Jugoslavije u Ligi prvaka prvi put su se pojavile ekipe i iz novonastalih država: Ukrajine, Rusije, Latvije, Litvanije, Estonije i Slovenije. Debitantski nastup u Ligi prvaka zabilježili su prvaci Izraela i Farskih ostrva. U finalnoj utakmici koja se odigrala na Olimpijskom stadionu u Münchenu, Olympique de Marseille je prvi put u svojoj historiji osvojio šampionsku titulu. U finalu Olympique de Marseille je bio uspješniji od Milan rezultatom 1–0. Jedini gol na utakmici postigao je Basile Boli. Ubrzo nakon pobjede Olympique de Marseillea u finalu Lige prvaka zbog namještanja rezultata Marseilleu je oduzeta titula nacionalnog prvaka Francuske te mu je onemogućeno takmičenje u UEFA Superkupu i Interkontinentalni kupu kao i učešće u sljedećoj sezoni Lige prvaka. Najbolji strijelac Lige prvaka 1992/93. je bio Romário sa 7 postignutih golova. Prvak iz prethodne sezone Barcelona je takmičenje okončala u drugom krugu kvalifikacija.